Document ID: 32011R0836

KOMISIJOS REGLAMENTAS (ES) Nr. 836/2011
2011 m. rugpjūčio 19 d.
kuriuo iš dalies keičiamas Reglamentas (EB) Nr. 333/2007, nustatantis mėginių ėmimo ir analizės metodus vykdant oficialią švino, kadmio, gyvsidabrio, neorganinio alavo, 3-MCPD ir benzo(a)pireno koncentracijos maisto produktuose kontrolę
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 11 straipsnio 4 dalį,
kadangi:
(1)
2006 m. gruodžio 19 d. Komisijos reglamente (EB) Nr. 1881/2006, nustatančiame didžiausias leistinas tam tikrų teršalų maisto produktuose koncentracijas (2), nustatyta, inter alia, didžiausia leidžiamoji teršalo benzo(a)pireno koncentracija;
(2)
2008 m. birželio 9 d. Europos maisto saugos tarnybos (toliau - EMST) specialistų grupė teršalų maisto grandinėje klausimais priėmė mokslinę nuomonę dėl policiklinių aromatinių angliavandenilių maiste (3). EMST padarė išvadą, kad benzo(a)pirenas nėra tinkamas policiklinių aromatinių angliavandenilių (PAA) paplitimo maisto produktuose žymuo, ir kad keturių arba aštuonių konkrečių medžiagų sistema būtų tinkamiausi PAA paplitimo maisto produktuose rodikliai. EMST taip pat padarė išvadą, kad aštuonių medžiagų sistema neturėtų didelės pridėtinės vertės palyginti su keturių medžiagų sistema;
(3)
todėl Komisijos reglamentu (ES) Nr. 835/2011 (4) iš dalies pakeistas Reglamentas (EB) Nr. 1881/2006 ir nustatyta keturių susumuotų policiklinių aromatinių angliavandenilių (benzo(a)pireno, benz(a)antraceno, benzo(b)fluoranteno ir chrizeno) didžiausia leidžiamoji koncentracija;
(4)
Komisijos reglamente (EB) Nr. 333/2007 (5) nustatyti tik benzo(a)pireno analizės įvertinimo kriterijai. Todėl būtina nustatyti analizės įvertinimo kriterijus kitoms trims medžiagoms, kurių didžiausia leidžiamoji koncentracija šiuo metu nustatyta Reglamentu (EB) Nr. 1881/2006;
(5)
Europos Sąjungos etaloninė laboratorija policikliniams aromatiniams angliavandeniliams tirti (angl. EU-RL PAH), bendradarbiaudama su nacionalinėmis etaloninėmis laboratorijomis atliko oficialios kontrolės laboratorijų apklausą, siekdama įvertinti, kurie analizės įvertinimo kriterijai atitinkamų maisto produktų matricose galėtų būti taikytini benzo(a)pirenui, benz(a)antracenui, benzo(b)fluorantenui ir chrizenui. EU-RL PAH apibendrino šios apklausos rezultatus ataskaitoje „Analizės metodų, skirtų keturių policiklinių aromatinių angliavandenilių buvimui maiste nustatyti, įvertinimo charakteristikos“ (6). Iš apklausos rezultatų matyti, kad šiuo metu benzo(a)pirenui taikomi analizės įvertinimo kriterijai taip pat tinka ir kitoms trims medžiagoms;
(6)
įgyvendinant Reglamentą (EB) Nr. 333/2007 įgyta patirtis rodo, kad kai kuriais atvejais dabartinės mėginių ėmimo nuostatos gali būti neįgyvendinamos arba gali padaryti nepriimtinos ekonominės žalos atrinktai siuntai. Tokiais atvejais turėtų būti leista nukrypti nuo mėginių ėmimo tvarkos, jei užtikrinamas pakankamas siuntos arba siuntos dalies, iš kurių imami mėginiai, tipiškumas ir jei taikoma tvarka visapusiškai pagrindžiama dokumentais. Jau anksčiau buvo leidžiama nukrypti nuo mėginių ėmimo tvarkos mažmeninės prekybos etape. Mėginių ėmimo mažmeninės prekybos etape nuostatos turėtų būti suderintos su bendrąja mėginių ėmimo tvarka;
(7)
būtinos išsamesnės nuostatos dėl mėginių ėmimui naudojamų talpyklų medžiagos, kai imami mėginiai PAA analizei. Už vykdymą atsakingos institucijos plačiai naudoja plastiko talpyklas, tačiau jos netinka imant mėginius PAA analizei, nes plastikas gali pakeisti PAA mėginio turinį;
(8)
būtina patikslinti kai kuriuos konkrečių reikalavimų, taikomų analizės metodams, aspektus, visų pirma reikalavimus dėl įvertinimo kriterijų taikymo ir „tinkamumo iškeltiems tikslams pasiekti“ metodo. Be to, reikėtų kitaip pateikti įvertinimo kriterijų lenteles, kad jos būtų labiau suvienodintos visų analičių atžvilgiu;
(9)
todėl Reglamentas (EB) Nr. 333/2007 turėtų būti atitinkamai iš dalies pakeistas. Kadangi Reglamentas (ES) Nr. 835/2011 ir šis reglamentas yra susiję, abu reglamentai turėtų būti taikomi nuo tos pačios dienos;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 333/2007 iš dalies keičiamas taip:
1)
pavadinimas pakeičiamas taip:
2)
1 straipsnio 1 dalis pakeičiama šiuo tekstu:
‘1. Vykdant oficialią švino, kadmio, gyvsidabrio, neorganinio alavo, 3-MCPD ir policiklinių aromatinių angliavandenilių (toliau - PAA) koncentracijos, nurodytos Reglamento (EB) Nr. 1881/2006 priedo 3, 4 ir 6 dalyse, kontrolę, mėginiai imami ir jų analizė atliekama pagal šio reglamento priedą.“;
3)
priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 19 d.

Labels: 0
1
17
6